SL Uradni list Evropske unije C 7/8

Končno poročilo pooblaščenca za zaslišanje v zadevi št. COMP/F/38.638 – BR/ESBR

(v skladu s členoma 15 in 16 Sklepa Komisije 2001/462/ES, ESPJ z dne 23. maja 2001 o mandatu pooblaščenca za zaslišanje v nekaterih postopkih o konkurenci – UL L 162, 19.6.2001, str. 21)

(2008/C 7/05)

Osnutek sklepa v zgoraj navedeni zadevi je podlaga za naslednje ugotovitve.

Ta primer se je začel na podlagi vloge za imuniteto nemškega podjetja Bayer AG decembra 2002 in januarja 2003 v skladu z obvestilom Komisije o imuniteti pred globami in znižanju glob v kartelnih zadevah (1) (Obvestilo o prizanesljivosti). V prostorih podjetja Dow Deutschland GmbH & Co. OHG (zdaj Dow Deutschland Anlagengesellschaft mbH) je bila 27. marca 2003 izvedena preiskava.

Komisija je 7. junija 2005 objavila prvo Izjavo o nasprotovanju. Druga Izjava o nasprotovanju, ki je nadomestila prejšnjo, je bila sprejeta 6. aprila 2006. Razlogi za to so vključevali: nove dokaze, ki so jih posredovale stranke v svojih odgovorih na Izjavo o nasprotovanju, ter potrebo po razjasnitvi določenih dejanskih in pravnih okoliščin, kot sta likvidacija enega od izvornih naslovnikov in vključitev novega naslovnika.

V drugi Izjavi o nasprotovanju je Komisija predhodno ocenila, da je naslednjih 15 podjetij sodelovalo v kartelu ter v kršitvi člena 81 Pogodbe ES in člena 53 Sporazuma EGP:

— Bayer AG;

— The Dow Chemical Company, Dow Deutschland Inc, Dow Deutschland Anlagengesellschaft mbH in Dow Europe GmbH;

— Eni S.p.A., Polimeri Europa S.p.A. in Syndial S.p.A.;

— Shell Petroleum N.V., Shell Nederland B.V. in Shell Nederland Chemie B.V.;

— Unipetrol a.s. in Kaucuk a.s.;

— Trade-Stomil Ltd;

— Chemical Company Dwory S.A.

Naslovnikom Izjave o nasprotovanju je bil odobren dostop do dokumentacije v obliki CD-ROM-a. Pripadajoči dokumenti in ustne izjave, ki so bili predloženi v okviru Obvestila o prizanesljivosti, so bili na voljo v prostorih Komisije. Strankam je bilo dovoljeno pisati zapiske, poslušati magnetofonske posnetke in/ali brati zapisnike, ki jih je pripravila Komisija, vendar pa zadevnih dokumentov niso smele razmnoževati.

Več strank je vložilo prošnje za podaljšanje roka za predložitev odgovora na Izjavo o nasprotovanju, ki so bile deloma odobrene. Vse stranke so odgovore predložile pravočasno.

Odgovor podjetja Bayer AG na Izjavo o nasprotovanju je vseboval potencialno obremenilne in razbremenilne elemente. Zato so vse stranke v postopku prejele izvod odgovora in bile pozvane, da izrazijo svoja mnenja o vsebini.

Večina strank je zaprosila za ustno zaslišanje v skladu s členom 12 Uredbe Komisije (ES) št. 773/2004. Zaslišanje je potekalo 22. junija 2006. Prisotne so bile vse stranke, razen podjetja Trade-Stomil Ltd.

Ob upoštevanju pisnih in ustnih izjav, predloženih službam Komisije, je bila kršitev, kakor je opisana v Izjavi o nasprotovanju, spremenjena: ugovori zoper dva naslovnika (Chemical Company Dwory S.A. in Syndial S.p.A.) so bili zavrženi in trajanje sodelovanja treh drugih strank (Unipetrol a.s., Kaucuk a.s. in Trade-Stomil Ltd) skrajšano.

Vključitev tretje stranke

Podjetje Manufacture Française des Pneumaticques Michelin (Michelin) je bilo 22. decembra 2005 vključeno v postopke kot zainteresirana tretja stranka v skladu s členom 27(3) Uredbe Sveta (ES) št. 1/2003 in členom 11(1) Uredbe (ES) št. 773/2004. Podjetje je bilo zato seznanjeno z naravo in vsebino postopkov ter pozvano, da izrazi svoje mnenje, kar je pozneje tudi storilo. Prav tako je bilo podjetje prisotno na ustnem zaslišanju. Podjetje je bilo nato priznano kot pritožnik na podlagi uradno utemeljene pritožbe, predložene 12. maja 2006, v skladu s členom 5 Uredbe (ES) št. 773/2004 in členom 7 Uredbe (ES) št. 1/2003. V skladu s členom 6(1) Uredbe (ES) št. 773/2004 je prejelo nezaupno različico Izjave o nasprotovanju in bilo pozvano, da izrazi svoje mnenje. Podjetje je svoje pripombe predložilo z dopisom z dne 15. novembra 2006.

V dopisu z dne 9. novembra 2006, naslovljenem name, sta se podjetji Syndial S.p.A. in Polimeri Europa S.p.A. pritožili zoper status podjetja Michelin kot pritožnika v postopkih in podvomili v pravico slednjega, da prejme nezaupno različico Izjave o nasprotovanju. V dopisu z dne 10. novembra 2006 sem podjetjema Syndial S.p.A. in Polimeri Europa S.p.A. potrdila odločitev Komisije, da na podlagi pravnega interesa podjetju Michelin odobri status pritožnika. Ker ima podjetje Michelin kot pritožnik zakonsko pravico, da prejme nezaupno različico Izjave o nasprotovanju, in ker so službe Komisije upoštevale pravni interes podjetij Syndial in Polimeri po zaupnosti, sem obe podjetji obvestila, da v zvezi z njunimi ugovori v tej zadevi nadaljnje ukrepanje z moje strani ne bo potrebno.

Menim, da se osnutek odločbe nanaša le na ugovore, o katerih sta stranki imeli priložnost izraziti svoja mnenja.

Menim, da je bila pravica do zaslišanja v tej zadevi spoštovana za vse stranke v postopkih.

Bruselj, 22. novembra 2006 Karen WILLIAMS

(1) UL C 45, 19.2.2002, str. 3.